2017. gada 9. novembris

Latvijas kamaniņu braucējiem pirmais kontroltreniņš Phjončhanā

Ceturtdien, 9. novembrī Phjončhanā, Alpensijas kamaniņu, bobsleja un skeletona ledus trasē Latvijas Nacionālā kamaniņu sporta izlase aizvadīja pirmo no diviem kontroltreniņiem, kurā tika noskaidroti  ātrākie izlases dalībnieki. Kontroltreniņš ir viens no atskaites punktiem, kurā izlases dalībniekiem ir iespēja iegūt punktus iekšējās atlases nolūkos, jo uz 2018. gada Ziemas olimpiskajām spēlēm kvalificēties var tikai trīs vīrieši, trīs sievietes un divas divvietīgās ekipāžas, bet šobrīd Latvijas Kamaniņu sporta izlasē savstarpēji cīnās pieci vīri, četras dāmas un trīs divvietīgās ekipāžas.

Absolūti labāko rezultātu divu braucienu summā vīru konkurencē uzrādīja pieredzējušais Inārs Kivlenieks (1:37.416), kurš par savu sniegumu stāsta: *"Nobraucu divus stabilus braucienus ar nelielām kļūdām trases augšdaļā, bet, ņemot vērā to, ka šosezon biju pirmo reizi sacensību režīmā, sanāca diezgan labi. Kā jau visi zina, tad par lielāko klupšanas akmeni uzskata devīto virāžu, bet domāju, ka šajā trasē ir daudz vairāk vietas, kurās var rupji kļūdīties. Tāpēc visu trasi ir jābūt maksimāli gatavam un sakoncentrētam, lai visu izdarītu laikā. Man pašam trase šoreiz padodas ļoti labi, ja salīdzinām ar pirmo reizi. Lielākā daļa sportistu trasi ir apguvuši ļoti labi, tāpēc sacensības olimpiskajās spēlēs būs ļoti sīvas un aizraujošas. "*

Otrajā pozīcijā ierindojās Junioru Pasaules čempions Kristers Aparjods (1:37.557), savukārt trešais labākais rezultāts bija Artūram Dārzniekam (1:37.828), bet ceturtais un piektais pirmajā sacensību dienā - Kristaps Mauriņš un Riks Kristens Rozītis.

Sieviešu konkurencē līdere Elīza Cauce (1:34.842): *"Pirmajā braucienā mazliet kļūdījos, bet otro braucienu nobraucu labi! Šobrīd trase ir daudz citādāka nekā tā bija februārī, es teiktu labāka."*Otrajā vietā ierindojās Kendija Aparjode (1:35.395), savukārt trešā ātrākā divu braucienu summā - Ulla Zirne (1:35.540), bet juniore Elīna Ieva Vītola, aizvadot vien septiņus treniņus olimpiskajā trasē, uzrādīja ceturto rezultātu.

Divvietīgo ekipāžu konkurencē vien ar niecīgu pārsvaru labāko rezultātu uzrādīja Oskars Gudramovičs/Pēteris Kalniņš (1:34.167), otrajā pozīcijā divu braucienu summā ierindojās Andris Šics/ Juris Šics (1:34.376), bet trešie - Kristens Putins/Imants Marcinkēvičs (1:36.343).

Piektdien, 10. novembrī Latvijas Nacionālā kamaniņu sporta izlase aizvadīs otro kontroltreniņu ar diviem sacensību braucieniem, kas ir kā ģenerālmēģinājums un reizē viena no iespējām iegūt punktus ceļazīmei uz 2018. gada Ziemas olimpiskajām spēlēm.

Informāciju sagatavoja:

Ieva Gudramoviča

Sabiedrisko attiecību speciāliste

Grostonas iela 6b

Rīga, Latvija, LV-1013

Tel. +371 29430454

[www.kamanas.lv](http://www.kamanas.lv/)